“Moniquilla y el ladrón de risas”, dansa infantil en el Tívoli
2025-07-24

El diumenge 14 de desembre, els xiquets i les xiquetes de Burjassot tenen una cita amb Moniquilla, una xicoteta heroïna que els farà passar una vesprada inoblidable, fent-los partícips de la seua pròpia aventura. El Centre Cultural Tívoli acull “Moniquilla y el ladrón de risas”, un espectacle de dansa infantil que arriba a Burjassot de la mà de la companyia Proyecto Titoyaya i que tindrà lloc a les 18 h.

“Moniquilla y el ladrón de risas” és la primera d’una sèrie d’aventures protagonitzades per la xicoteta Moniquilla. En aquesta ocasió, haurà de resoldre un gran enigma: ningú sap què està ocorrent perquè tots els xiquets del món s’hagen oblidat de riure. Moniquilla decidirà investigar i aprofundir en el misteri, descobrint així al malvat Lladre de Rialles, el qual es dedica a regalar als xiquets caramels impregnats d’una substància secreta que fabrica en el seu laboratori. Moniquilla es proposa desemmascarar al malvat Lladre, fer desaparèixer el laboratori i retornar així les rialles als xiquets. Però per conèixer el desenllaç de la història, els xiquets i les xiquetes que assistisquen a l’espectacle, hauran d’acompanyar-la en aquesta aventura a través de destrals voladores, arbustos espies, bòlids casolans, laboratoris secrets i paranys plens de perills. I tot, sense parar de ballar.

Les entrades per assistir a l’espectacle de “Moniquilla y el ladrón de risas”, a un preu de 6 euros, ja poden adquirir-se en la Casa de Cultura de Burjassot, en Internet a través d’Instant ticket i el mateix dia de l’espectacle, en la taquilla del Tívoli.

Proyecto Titoyaya s’estableix com a companyia de dansa a València en 2006. Els seus fundadors són Gustavo Ramírez i Verónica García. La idea principal per la qual va nàixer Proyecto Titoyaya és proporcionar una plataforma a la creació, un espai on dur a terme diferents propostes des d’un punt de vista experimental i completament lliure, donant suport a múltiples formes d’entendre la dansa.